L'11 de març de 2015 es va publicar l'Ordre TES/41/2015, de 4 de març, per la qual s'aproven les bases reguladores de les subvencions per fomentar la substitució de les balises lluminoses dels aerogeneradors dels parcs eòlics que a la nit emetin llum que no sigui vermella fixa (DOGC núm. 6828, d'11.3.2015).
El 6 de juliol de 2015 es va publicar l'Ordre TES/197/2015, de 22 de juny, per la qual es modifiquen les bases reguladores de les subvencions per fomentar la substitució de les balises lluminoses dels aerogeneradors dels parcs eòlics que a la nit emetin llum que no sigui vermella fixa, aprovades per l'Ordre TES/41/2015, de 4 de març (DOGC núm. 6906, de 6.7.2015).
La disposició transitòria segona, punt 2, de l'Ordre ECO/172/2015, de 3 de juny, sobre les formes de justificació de subvencions, estableix que les bases reguladores de subvencions que siguin vigents en la data de la seva entrada en vigor s'han d'adaptar a aquesta Ordre en el termini màxim de sis mesos des de l'entrada en vigor.
L'article 11, relatiu als ajuts públics, de la Llei 17/2015, de 21 de juliol, d'igualtat efectiva de dones i homes, preveu l'exigència de la declaració responsable de no haver estat mai objecte de sancions administratives fermes ni de sentències fermes condemnatòries perquè han exercit o tolerat pràctiques laborals considerades discriminatòries per raó de sexe o de gènere.
D'altra banda, s'afegeix l'obligació de les entitats privades de donar compliment al títol II de la Llei 19/2014, del 29 de desembre, de transparència, accés a la informació pública i bon govern, així com les que estableix la Llei 19/2013, de 9 de desembre, de transparència, accés a la informació pública i bon govern.
També s'afegeix l'obligació de les persones jurídiques de donar compliment a l'article 15.2 de la Llei 19/2014, del 29 de desembre, de transparència, accés a la informació pública i bon govern.
Així mateix, se substitueix la referència al Decret 322/2011, de 19 d'abril, sobre l'aplicació de la quota de reserva del 2% a favor de persones amb discapacitat en empreses de 50 o més persones treballadores i de mesures alternatives de caràcter excepcional al seu compliment pel Decret 86/2015, de 2 de juny, que l'ha derogat.
Per tot això, d'acord amb les previsions del capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, així com els preceptes de caràcter bàsic de la Llei 38/2003, de 17 de novembre, general de subvencions, i del seu Reglament, aprovat pel Reial decret 887/2006, de 21 de juliol, i la resta de normativa aplicable,
S'aprova la segona modificació de les bases reguladores de les subvencions per fomentar la substitució de les balises lluminoses dels aerogeneradors dels parcs eòlics que a la nit emetin llum que no sigui vermella fixa (DOGC núm. 6828, d'11.3.2015).
Les bases que es modifiquen consten a l'annex d'aquesta Ordre.
Aquesta Ordre no és aplicable a la convocatòria de subvencions aprovades per la Resolució TES/1578/2015, de 8 de juliol, de convocatòria de subvencions per fomentar la substitució de les balises lluminoses dels aerogeneradors dels parcs eòlics que a la nit emetin llum que no sigui vermella fixa, per a l'any 2015.
"f) En el cas de les persones sol·licitants amb 50 treballadors/ores o més, donar ocupació a persones amb discapacitat en un percentatge mínim d'un 2% de la plantilla respectiva, en compliment de l'obligació que preveu l'article 42 del Text refós de la Llei general de drets de les persones amb discapacitat i de la seva inclusió social, aprovat pel Reial decret legislatiu 1/2013, de 29 de novembre, o bé complir el que estableixen el Reial decret 364/2005, de 8 d'abril, i el Decret 86/2015, de 2 de juny, sobre l'aplicació de la quota de reserva del 2% a favor de persones amb discapacitat en empreses de 50 o més persones treballadores i de les mesures alternatives de caràcter excepcional al seu compliment, d'acord amb el que estableix l'article 92.5 del Text refós de la Llei de finances públiques de Catalunya."
—2 S'afegeix un apartat i) a la base 3, amb la redacció següent:
"i) No haver estat mai objecte de sancions administratives fermes ni de sentències fermes condemnatòries perquè han exercit o tolerat pràctiques laborals considerades discriminatòries per raó de sexe o de gènere."
"a) Projecte tècnic de l'actuació de substitució de les balises dels aerogeneradors del parc eòlic.
El projecte ha d'incloure en format de taula: una enumeració de tots els aerogeneradors amb balises que emetin llum que no sigui vermella fixa i les seves coordenades UTM (31N/ETRS89) individuals; el tipus de llum (llum blanca o llum vermella) que actualment emeten cadascuna d'aquestes balises a la nit i el seu règim d'intermitència i assenyalar quantes d'aquestes balises se substituiran per d'altres que emetin llum vermella fixa.
"En el cas d'actuacions ja executades abans de la presentació de la sol·licitud de subvenció, el que s'ha de presentar és la memòria descriptiva de les actuacions realitzades amb càrrec a la subvenció que es pugui atorgar, d'acord amb el que estableix la base reguladora 15.3.1.
La memòria ha d'incloure en format de taula: una enumeració de tots els aerogeneradors amb balises que emetien llum que no era vermella fixa i les seves coordenades UTM (31N/ETRS89) individuals; el tipus de llum (llum blanca o llum vermella) que emetien cadascuna d'aquestes balises a la nit i el règim d'intermitència, i assenyalar quantes d'aquestes balises s'han substituït per d'altres que emeten llum vermella fixa.
"A més, tant el projecte com la memòria han d'incloure la documentació tècnica de les noves balises."
"b) Pressupost complet i detallat de l'actuació objecte de la subvenció, en el qual figurin totes les despeses i els ingressos previstos, la quantia de l'ajut que se sol·licita i el detall de les fonts de finançament.
En el cas que l'actuació subvencionada consisteixi en diferents activitats, el pressupost es desglossarà per activitats i per conceptes de despesa.
"En el cas d'actuacions ja executades abans de la presentació de la sol·licitud de subvenció, el que s'ha de presentar són les factures o documents de valor probatori equivalent, d'acord amb el que estableix la base reguladora 15.3.2."
—5 Es modifica la base 15, que queda redactada de la manera següent:
"15.1 S'estableix com a modalitat de justificació el compte justificatiu amb aportació de justificants de despesa, d'acord amb el que estableix l'Ordre ECO/172/2015, de 2 de juny, sobre les formes de justificació de subvencions.
"15.2 El/la beneficiari/ària ha de justificar el compliment de l'objecte de la subvenció, el compliment de les condicions i de la seva finalitat.
El compte justificatiu que conté la documentació de la realització de l'actuació s'ha de presentar dins del/s termini/s que, a aquest efecte, es fixi/n en la convocatòria corresponent.
L'òrgan concedent pot ampliar aquest termini, d'ofici o a petició del/de la beneficiari/ària, si aquest o aquesta acredita, en els termes i les condicions que preveu l'article 49 de la Llei 30/1992, de 26 de novembre, la impossibilitat de donar compliment a aquesta obligació per causa justificada que no li sigui directament imputable.
Aquesta ampliació de termini per presentar la justificació no pot excedir la meitat del termini inicial ni superar l'exercici pressupostari al qual s'ha d'imputar el pagament, i es pot concedir sempre que no es perjudiquin drets de tercers.
"15.3 La justificació del compliment de l'objecte de la subvenció, el compliment de les condicions i de la seva finalitat s'han de dur a terme mitjançant la presentació a l'òrgan competent designat a la convocatòria del compte justificatiu, que ha de contenir la documentació següent:
"1) Memòria descriptiva de les actuacions subvencionades amb indicacions de les actuacions realitzades i dels resultats obtinguts.
"D'acord amb el que estableix la base 7.1.a), si la memòria s'ha presentat en la fase de sol·licitud de la subvenció, no s'ha de tornar a presentar en aquesta fase de justificació.
"2) Una memòria econòmica sobre el cost de les actuacions realitzades, on consti:
"a) Una relació classificada de les despeses de les actuacions, amb identificació del creditor, número de la factura o document de valor probatori equivalent en el tràfic mercantil, l'import, la data d'emissió i la data de pagament.
"Si la subvenció s'atorga d'acord amb un pressupost, s'ha de presentar una liquidació on s'indiquin i, si s'escau, es motivin les desviacions respecte al pressupost inicial.
"b) Les factures de les despeses imputades a la subvenció o els documents de valor probatori equivalent en el tràfic jurídic mercantil o amb eficàcia administrativa, i la documentació acreditativa del pagament consistent en extracte bancari o, en el cas de pagament efectiu, documentació acreditativa de la percepció de l'import per part del creditor.
"D'acord amb el que estableix la base 7.1.b), si les factures o documents de valor probatori equivalent s'han presentat en la fase de sol·licitud de la subvenció, no s'han de tornar a presentar en aquesta fase de justificació.
"Es considera efectivament pagada la despesa als efectes de la seva consideració com a subvencionable, amb la cessió del dret de cobrament de la subvenció a favor dels creditors per raó de la despesa realitzada o amb el lliurament a aquests d'un efecte mercantil, garantit per una entitat financera o companyia d'assegurances.
"c) Una relació detallada dels altres ingressos o subvencions que hagin finançat les actuacions subvencionades amb indicació de l'import i la seva procedència.
Quan els justificants de les despeses s'imputin parcialment a d'altres subvencions, caldrà indicar la quantia exacta o percentatge imputat a cadascuna, amb identificació dels òrgans concedents.
"d) Pressupostos que, en aplicació de l'article 31.3 de la Llei 38/2003, de 17 de novembre, general de subvencions, ha d'haver sol·licitat la persona beneficiària, d'acord amb el que estableix la base reguladora 17.g).
"e) Si l'actuació es duu a terme amb posterioritat a la concessió de la subvenció, la documentació acreditativa dels mitjans emprats per a la publicitat i difusió de l'activitat de substitució de les balises, en els quals s'ha d'haver fet constar que aquesta actuació ha estat subvencionada pel Departament de Territori i Sostenibilitat de la Generalitat de Catalunya.
"15.4 La documentació que preveu la base 15.3 s'ha de presentar al Departament de Territori i Sostenibilitat, amb el mateix format i a través dels canals que estableix la base 6.1.
"En el cas que la tramitació sigui presencial, la forma de presentació del compte justificatiu serà mitjançant fotocòpia i original o fotocòpia compulsada.
"Si el compte justificatiu es presenta per mitjans electrònics, les persones beneficiàries poden presentar còpia digitalitzada del compte justificatiu en substitució de la còpia compulsada, d'acord amb el que preveu l'article 35.2 de la Llei 11/2007, de 22 de juny, d'accés electrònic dels ciutadans als serveis públics.
La seva finalitat als originals es garanteix mitjançant l'ús de la signatura electrònica corresponent."
—6 S'afegeixen dos nous apartats l) i m) a la base 17, amb la redacció següent:
"l) En el cas d'entitats privades que perceben subvencions o ajuts públics de més de 100.000 euros anuals o si almenys el 40% dels seus ingressos anuals procedeix de subvencions o ajuts públics, sempre que aquesta quantitat sigui de més de 5.000 euros, cal aplicar les obligacions de transparència que estableix el títol II de la Llei 19/2014, del 29 de desembre, de transparència, accés a la informació pública i bon govern, així com les que estableix la Llei 19/2013, de 9 de desembre, de transparència, accés a la informació pública i bon govern.
"m) En el cas de persones jurídiques que perceben subvencions i ajuts públics de 10.000 euros, han de comunicar als subjectes obligats la informació relativa a les retribucions dels seus òrgans de direcció o administració, a l'efecte de fer-les públiques, d'acord amb el que estableix l'article 15.2 de la Llei 19/2014, del 29 de desembre, de transparència, accés a la informació pública i bon govern."